SYARAT PERTANDINGAN DEBAT ALA PARLIMEN BAHASA MELAYU 1. AM 1.1 Peraturan ini diterima pakai untuk Pertandingan Debat Ala Parlimen. 1.2 Tafsiran peraturan ini adalah hak mutlak Pengerusi Jawatankuasa Pertandingan. Keputusan Pengerusi Jawatankuasa Pertandingan adalah muktamad. 1.3 Pengerusi Jawatankuasa Pertandingan mempunyai hak untuk meminda sebarang peraturan sebelum permulaan pertandingan sebagaimana yang diiktirafkan sesuai oleh jawatankuasa. 2. TAFSIRAN 2.1 "Ketua Hakim" dan "Panel Hakim" bermaksud individu yang dilantik oleh pihak penganjur untuk memegang jawatan-jawatan tersebut. a) "IPTIM" bermaksud semua Institut Pengajian Tinggi Islam di Malaysia. b) Pengerusi Jawankuasa Pertandingan ialah individu yang dilantik oleh pihak penganjur. 3. KATEGORI PERTANDINGAN 3.1 Pertandingan ini dijalankan dalam 1 kategori: a) Bahasa Melayu (4 orang peserta termasuk seorang peserta simpanan) 4. PENYERTAAN 4.1 Setiap IPT dikehendaki menghantar satu (1) pasukan sahaja bagi setiap kategori. 5. KELAYAKAN 5.1 Untuk layak memasuki pertandingan debat ini, peserta mestilah terdiri daripada mahasiswa/i IPT yang mereka wakili. Semua anggota pasukan mestilah terdiri daripada penuntut IPT yang sama. Pengesahan bahawa mereka adalah penuntut IPT berkenaan hendaklah dibuat oleh pihak IPT. 6. SISTEM PERTANDINGAN 6.1 Pertandingan di peringkat saringan akan menggunakan sistem power match. Peringkat saringan terdiri daripada 3 pusingan atau lebih. 6.2 Penentuan pasukan yang berlawan pada pusingan pertama di peringkat saringan ditentukan melalui undian. 6.3 Selepas pusingan pertama, kedudukan setiap pasukan akan disusun mengikut kriteria-kriteria berikut: 1
a) Menang/kalah b) Juri c) Margin d) Markah 6.4 Bermula pusingan kedua sehingga pusingan saringan yang terakhir, pasukan di kedudukan pertama akan berlawan dengan kedua, ketiga akan berlawan dengan keempat dan seterusnya. 6.5 Penentuan peranan (pembangkang/kerajaan) untuk semua perdebatan akan ditentukan secara undian atau lambungan duit syiling di hadapan ketua pasukan masing-masing. 6.6 Pertandingan suku akhir dan separuh akhir akan dijalankan mengikut sistem kalah mati. 6.7 Aturan perlawanan bagi peringkat suku, separuh dan akhir adalah seperti berikut: PUSINGAN AKHIR PUSINGAN SEPARUH AKHIR 1 PUSINGAN SEPARUH AKHIR 2 PUSINGAN SUKU AKHIR 1 PUSINGAN SUKU AKHIR 2 PUSINGAN SUKU AKHIR 3 PUSINGAN SUKU AKHIR 4 1 8 4 5 2 7 3 6 7. MASA PERSEDIAAN 7.1 Usul perdebatan akan dimaklumkan sebelum permulaan perdebatan. Sebarang masa perjalanan ke tempat perdebatan adalah termasuk dalam 30 minit berkenaan. Semua pasukan adalah diharapkan dapat menepati waktu. 7.2 Mana-mana pasukan yang gagal menghadiri perdebatan selepas lima belas minit (15 minit) daripada masa permulaan perdebatan akan dikira kalah. 2
8. STRUKTUR DEBAT 8.1 Perdebatan dijalankan dalam Bahasa Melayu mengikut gaya Perdebatan Parlimen Malaysia. 8.2 Setiap pusingan debat mempunyai pasukan, iaitu pasukan kerajaan (pencadang) dan pembangkang. Setiap pasukan terdiri daripada tiga orang pendebat dan seorang pendebat simpanan. 8.3 Pasukan kerajaan terdiri daripada Perdana Menteri dan dua orang anggota kerajaan manakala pasukan pembangkang terdiri daripada ketua pembangkang dan dua orang ahli pembangkang. 8.4 Setiap pendebat perlu menyampaikan ucapan substantif. Ucapan gulungan bagi pihak kerajaan dan pembangkang boleh disampaikan samada oleh pendebat pertama atau kedua bagi pihak masing-masing. 8.5 Had waktu dan susunan ucapan bagi setiap peserta adalah seperti berikut: a) Ucapan Substantif: Perdana menteri/pencadang pertama 7 minit Ketua pembangkang/pembangkang pertama 7 minit Anggota pertama kerajaan/pencadang kedua 7 minit Anggota pertama pembangkang/pembangkang kedua 7 minit Anggota kedua kerajaan/pencadang ketiga 7 minit Anggota kedua pembangkang/pembangkang ketiga 7 minit 44 minit b) Ucapan Gulungan: Gulungan/rumusan pembangkang 4 minit Gulungan/rumusan kerajaan keseluruhan 4 minit 52 Minit 8.6 Untuk setiap ucapan substantif, loceng akan dibunyikan sekali selepas seminit masa berlalu menandakan pasukan lawan sudah boleh melakukan celahan/meminta penjelasan, dan sekali lagi pada permulaan minit terakhir bagi menandakan masa untuk membuat celahan sudah tamat. Loceng akan dibunyikan dua kali apabila masa tamat. 8.7 Untuk ucapan gulungan, loceng akan dibunyikan sekali pada permulaan minit terakhir dan dua kali apabila masa tamat. 3
8.8 Pendebat yang melebihi had masa lebih daripada 30 saat akan diberikan amaran oleh yang Yang Dipertua Dewan (Speaker). Pendebat akan diminta menamatkan ucapan dan boleh dikenakan penalti. 9. PERANAN SETIAP PASUKAN 9.1 Peranan pihak kerajaan adalah untuk menyokong usul. Mereka perlu mendefinisikan usul, memberi hujahan/kes yang menyokong usul dan membidas sebarang cabaran yang dibuat oleh pihak pembangkang terhadap usul mereka. 9.2 Peranan pihak pembangkang adalah membangkang usul definisi kerajaan (jika perlu), membina hujahan/ kes bangkangan terhadap usul dan membidas hujahan yang dikemukakan oleh pihak kerajaan. 10. PENGHAKIMAN 10.1 Seboleh-bolehnya, setiap perdebatan akan dihakimi oleh satu panel hakim. Bilangan ahli panel mestilah ganjil. 10.2 Pada pusingan awal, seorang hakim akan bertindak sebagai Yang Dipertua Dewan dan akan digelar sebagai Tuan/Puan Yang Dipertua. Dalam pusingan akhir Yang Dipertua Dewan tidak perlu dilantik dari kalangan hakim. Dalam pusingan suku akhir, separuh akhir dan akhir, Yang Dipertua tidak perlu dilantik daripada kalangan hakim. 10.3 Para hakim mestilah: a) Mencapai keputusan menang/kalah, keputusan seri tidak dibenarkan. b) Tidak mencelah atau membuat sebarang komen semasa perdebatan berjalan. 10.4 Ketua hakim mestilah mengisytiharkan keputusan kepada pasukan yang bertanding dan memberi alasan terhadap keputusan yang dicapai oleh panel dalam komentar yang tidak melebihi 10 minit. 10.5 Ahli-ahli panel tidak boleh berbincang dan mesti mencapai keputusan dengan sendiri. Setiap hakim akan memberikan undi dan komen yang tersendiri. 10.6 Jika tiada keputusan secara sebulat suara dicapai, maka keputusan majoriti akan diterima pakai. Pindaan terhadap sebarang keputusan tidak akan dibenarkan selepas penyerahan undi. 10.7 Hakim hendaklah berlaku adil dalam menilai fakta. Hujahan yag disampaikan harus diterima seadanya selagi ia tidak dibuktikan sebaliknya oleh pihak lawan. 4
11. PEMARKAHAN 11.1 Setip ucapan substantif akan diberikan mengikut nisbah yang telah ditetapkan seperti ketetapan berikut: a) Isi 40 markah (31 - 34) b) Gaya/penyampaian 40 markah (31 - 34) c) Tatacara 20 markah (13 - 17) d) Jumlah 100 markah (75 - 85) 11.2 Isi akan diadili daripada segi kesesuaian, pengembangan dan penjelasan hujah, fakta dan contoh yang digunakan serta bidasan yang berkesan terhadap hujahan pihak lawan. 11.3 Tatacara akan diadili daripada segi: a) Keberkesanan penyusunan dan struktur ucapan pendebat. b) Keberkesanan penyusunan dan struktur kes sesuatu pasukan secara keseluruhan. c) Kesinambungan hujah/fakta. d) Kerja pasukan. e) Gaya penyampaian akan diadili dari segi kesesuaian dan keberkesanan gaya penyampaian hujahan. Penyampaian yang mempunyai nilai bujukan yang tinggi serta dapat menarik perhatian penonton akan dipandang positif oleh hakim (dengan syarat ia membantu hujahan). f) Ucapan gulungan akan diberikan berdasarkan nisbah pemarkahan seperti ketetapan berikut: Isi 20 markah (13 - 17) Gaya/penyampaian 20 markah (13 - 17) Tatacara 10 markah (5 - 8) Jumlah 50 markah (31 - 42) 11.4 Panel juri perlu memastikan margin pasukan tidak melebihi 12 markah. (Margin kecil: 1 - 4, sederhana: 5 - 8, besar: 9 - 12). 11.5 Kriteria utama pemarkahan adalah nilai hujahan (isi) yang diberikan, iaitu sejauh mana hujahan itu relevan kepada tajuk perdebatan serta nilai bujukannya bagi menyakinkan dan memberi sokongan terhadap isu yang diperdebatkan. 11.6 Penggunaan bahan bantu luar (buku, carta, majalah dan lain-lain) semasa perdebatan berlangsung adalah dilarang sama sekali. 11.7 Semua peserta hendaklah berkelakuan tertib dan penuh sopan semasa pertandingan. 5
12. FAKTA BARU 12.1 Tiada sebarang 'fakta baru' dibenarkan semasa ucapan substantif disampaikan oleh pendebat ketiga dan ucapan gulungan mana-mana pasukan. Contoh baru adalah bukan fakta baru. Hujahan atau fakta adalah dikira "baru" kecuali: a) Ia telah digunakan pada mana-mana hujahan terdahulu. b) Ia merupakan bidasan terhadap hujahan pasukan lawan. 13. DEFINISI 13.1 Tugas memberi definisi usul perbahasan yang wajar dan boleh didebatkan adalah hak dan tanggungjawab pihak kerajaan. 13.2 Pihak pembangkang boleh: a) Menerima definisi kerajaan secara keseluruhan mutlak. b) Menerima dengan membuat pindaan tertentu. c) Menolak secara keseluruhannya/ mutlak dan mengemukakan definisi alternatif. 13.3 Pihak pembangkang boleh menolak definisi pihak kerajaan secara keseluruhannya jika: a) Definisi kerajaan tidak mempunyai kaitan yang kuat dengan maksud sebenar usul. b) Definisi pihak kerajaan adalah truistik, iaitu tidak boleh dibangkang dengan hujahan rasional. 14. BANTAHAN SEMASA PERDEBATAN SEDANG BERLANGSUNG 14.1 Bantahan dalam konteks ini bermaksud bantahan yang diajukan oleh pendebat kepada Yang Dipertua Dewan semasa perdebatan berlangsung bagi menarik perhatian beliau terhadap perlanggaran sebarang peraturan perdebatan berikut: a) Penggunaan aksi atau bahasa yang kurang sopan dalam perdebatan atau; b) Pengenalan fakta baru semasa dalam ucapan substantif pendebat ketiga dan / atau ucapan gulungan; 15. Mana-mana pendebat yang melebihi had masa daripada 30 saat. 15.1 Adalah tanggungjawab setiap pasukan yang menyuarakan bantahan terhadap sebarang perlanggaran peraturan keputusan Yang Dipertua Dewan samada untuk menerima atau menolak bantahan yang dikemukakan adalah muktamad. 15.2 Jika bantahan diterima, Yang Dipertua Dewan boleh mengarahkan pendebat yang terbabit agar mematuhi peraturan yang dibangkitkan dan masa yang digunakan untuk membuat bantahan akan dikira daripada masa pendebat yang sedang berucap. 6
16. RAYUAN 16.1 Semua bantahan hendaklah dikemukakan kepada Pengerusi Jawatankuasa Pertandingan secepat mungkin selepas selesai sesuatu perdebatan. 16.2 Jika pengerusi Jawatankuasa Pertandingan mendapati berlaku sebarang kesilapan atau kecacatan dalam pengendalian sesuatu perdebatan, usaha akan dibuat agar tidak ada mana- mana pihak yang terjejas. Sekiranya perlu, hakim dan peserta akan diberitahu tentang isu berbangkit agar tidak berulang. 17. PAKAIAN 17.1 Pakaian peserta siswa dan siswi adalah mengikut identiti IPT sendiri. 7